<classify> Taarifa kwa vyombo vya habari iliyoambatanishwa na ratiba hiyo ilitolewa jana jioni na Ofisa Mtendaji Mkuu wa bodi hiyo, Boniface Wambura, ikiwa ni saa chache baada ya klabu ya Simba kutoa tamko la kutishia kutoendelea na mechi zilizobaki za ligi hiyo kama Azam na Yanga hazitamaliza mechi zao za viporo.Katika mabadiliko hayo, mchezo wa Majimaji na Simba uliokuwa ufanyike Aprili 2, mwaka huu, sasa utafanyika Mei 11 mwaka huu. Marekebisho hayo yanaonesha kuwa Yanga itaanza mechi zake za viporo Aprili 6 kwa kuikaribisha Majimaji ya Songea, ambapo pia siku hiyo Azam itaikaribisha Ndanda FC, kisha Aprili 13 Yanga itakuwa mgeni wa Mwadui Shinyanga na Azam FC ikiwa mgeni wa Mtibwa.Ratiba inaonesha Aprili 3 ni Yanga na Kagera Sugar Uwanja wa Taifa, Dar es Salaam na Azam itakuwa mgeni wa Toto Africans Uwanja wa CCM Kirumba siku hiyohiyo. Kwa mujibu wa marekebisho hayo Simba haitashuka uwanjani hadi Aprili 16 itakapoivaa Toto Africans Uwanja wa Taifa, ambapo mechi yao na Majimaji sasa itachezwa Mei 11 na ligi itamalizika Mei 21.Simba na Azam zitavaana Aprili 30. Kwa mujibu wa Wambura, marekebisho hayo licha ya kuzingatia viporo vya timu hizo, pia imezingatia ushiriki wa Azam katika mechi zijazo za mtaano zinazokutanisha timu zitakazotolewa kwenye Ligi ya Mabingwa Afrika, na zile zilizosonga mbele kwenye Kombe la Shirikisho, ambalo Azam inacheza. Iwapo Azam itasonga mbele itacheza mechi hizo za mtoano, wakati Yanga yenyewe itacheza tu mechi hizo za mtoano iwapo itatolewa katika raundi inayofuata ya Ligi ya Mabingwa.Hivi sasa Azam na Yanga zinashiriki hatua ya 16 bora ambayo itachezwa kati ya Aprili 8-10 kwa mechi za nyumbani, na Aprili 19 na 20 kwa mechi za ugenini, alisema Wambura na kuongeza kuwa mechi za kwanza za raundi ya mtoano zitachezwa kati ya Mei 6-8 wakati za marudiano zitafanyika Mei 17-18.Yanga ikiitoa Al Ahly maana yake haitacheza hatua ya mtoano na badala yake itasubiri moja kwa moja hatua ya makundi ambayo mechi zake za kwanza zitafanyika kati ya Juni 17-19, alisema Wambura. Wakati huohuo, awali jana Mkuu wa Idara ya Habari na Mawasiliano wa Simba, Haji Manara, alisema Simba imeandika barua kwenda TFF ikilalamikia masuala mbalimbali ikiwemo ratiba ya Ligi Kuu kwamba isingekubali kuendelea kama Azam na Yanga zisingecheza viporo vyao.Akizungumza na waandishi wa habari Dar es Salaam jana, Msemaji wa Simba Haji Manara alisema wamepeleka barua TFF na nakala kwa Waziri wa Habari, Sanaa, Utamaduni na Michezo, Nape Nnauye.Pia malalamiko mengine ni kutojibiwa barua zao mbalimbali ikiwemo madai ya vitendo vya utovu wa nidhamu inavyodai wachezaji wa Yanga, Donald Ngoma alimpiga kichwa beki wa Simba, Hassan Kessy, huku Amis Tambwe akidaiwa kumshika sehemu za siri beki Juuko Murshid. Lakini pia, wanataka haki ya marejeo ya hukumu ya Ramadhan Singano iliyotolewa na Kamati ya Utendaji ya TFF Julai mwaka jana ambapo hawakujibiwa.  <topic>: MICHEZO 